# Conxita Casanovas

Conxita Casanovas (Barcelona, 1962) és una periodista i crítica de cinema espanyola que desenvolupa la seva carrera a Ràdio Nacional d'Espanya. És directora del Festival Internacional de Cinema de Barcelona-Sant Jordi, BCN Film Fest, des de 2018. Ha guanyat el Premi Nacional de Periodisme Cultural 2024, que concedeix anualment el Ministeri de Cultura espanyol.

## Biografia

Es va llicenciar en Ciències de la Informació a la Universitat Autònoma de Barcelona. Va iniciar la seva trajectòria a Ràdio Joventut de Barcelona el 1979, emissora des de la qual va passar als informatius de Radiocadena Espanyola. En fusionar-se aquesta amb Ràdio Nacional d'Espanya, s'hi va incorporar el 1982, i es va especialitzar en cultura i informació cinematogràfica.
Des de 1992 dirigeix i presenta el programa Va de cine, que es manté en antena amb doble versióː en català, a Ràdio 4, i en castellà, més curta, a Ràdio 5. A més, des de 2004 cobreix festivals de cinema com els de Cannes, Berlín, Venècia, Sitges i Sant Sebastià. També ha informat en viu de quatre edicions de la Gala dels Premis Oscar i diverses edicions dels Premis de Cinema Europeu. A més, col·labora amb el programa cultural de El ojo crítico, amb una secció setmanal sobre les estrenes de cinema i De película, tots dos de RNE. Ha intervingut en espais de TVE com Días de cine o el cultural Continuará, de TVE-Catalunya.
Ha format part del jurat de diversos guardons, com el Premi Ciutat de Barcelona, el Premi Nacional de Cinema, el Premi El Ojo Crítico de Cinema i del Festival Horitzons –el Festival du Cinéma Espagnol de Marsella. I el 2021 va ser la primera dona a ocupar la presidència del jurat dels Premis Sant Jordi de Cinematografia.
Des de novembre de 2018 porta la direcció artística del Festival Internacional de Cinema de Barcelona - Sant Jordi (BCN Film Fest).
Va fer un petit paper com a periodista dels anys 40 en la pel·lícula de de Fernando Trueba. La reina de España (2016).

## Premis i reconeixements

* Premi Ángel Fernández Santos de la Mostra de Cinema Llatinoamericà de Lleida 2010.
* Premi Alfonso Sánchez 2013, per la seva tasca de divulgació i promoció del cinema espanyol, una distinció que atorga anualment de l'Acadèmia de les Arts i les Ciències Cinematogràfiques d'Espanya.
* Premi Luis Buñuel del Festival de Cinema de Calanda 2013.
* Premi Dedicació al Cinema 2017, concedit per l'Associació Gent de Cinema.
* Cavallera de l'Orde de les Arts i les Lletres de França el 2023.
* Premi Nacional de Periodisme Cultural 2024, que concedeix anualment el Ministeri de Cultura i Esport d'Espanya, «pel seu incansable entusiasme i continuada atenció, des de la ràdio pública, al món del cinema, així com pel seu personalíssim estil prescriptor, el seu suport als professionals del sector i la seva capacitat de transmetre l’amor i la passió pel cinema a diverses generacions d’espectadors i oients».

## Referències

* ↑ «Conxita Casanovas rep el Premi Nacional de Periodisme Cultural del Ministeri de Cultura». Comunicació 21, 13-06-2024. [Consulta: 14 juny 2024].
* ↑ «Conxita Casanovas, Premi Nacional de Periodisme Cultural 2024 del Ministeri de Cultura». acn. Agència Catalana de Notícies. [Consulta: 14 juny 2024].
* ↑ País, El. «Conxita Casanovas, la voz del cine en RNE, gana el Premio Nacional de Periodismo Cultural» (en castellà). El País, 13-06-2024. [Consulta: 13 juny 2024].
* ↑ Infobae, Por Newsroom. «Conxita Casanovas: "Seguiré explicando el cine desde la radio, lo que más me gusta"» (en espanyol europeu). infobae, 13-06-2024. [Consulta: 13 juny 2024].
* 1 2 RTVE.ES. «La periodista de RNE Conxita Casanovas, premio Alfonso Sánchez de la Academia de Cine» (en castellà). RTVE.es, 13-06-2013. [Consulta: 13 juny 2024].
* ↑ «Casanovas, Conxita». Dones a les ones. [Consulta: 14 juny 2024].
* ↑ vozalia. «Conxita Casanovas. La voz del cine en Radio Nacional de España Voces » Vozalia» (en castellà). Vozalia, 30-10-2020. [Consulta: 13 juny 2024].
* 1 2 RTVE, PRENSA. «La periodista de RNE Conxita Casanovas, nueva directora artística del BCN Film Fest» (en castellà). RTVE.es, 16-11-2018. [Consulta: 13 juny 2024].
* ↑ REDACCION. «RNE entrega los 65º Premios Sant Jordi de Cinematografía» (en castellà). Panorama Audiovisual, 21-04-2021. [Consulta: 13 juny 2024].
* ↑ «LA PERIODISTA CONXITA CASANOVAS, NUEVA DIRECTORA DEL BCN FILM FEST» (en castellà). BCN Film Fest. [Consulta: 14 juny 2024].
* ↑ «La 16ª edició de la Mostra de Cinema Llatinoamericà arriba a Lleida». La Paeria - Ajuntament de Lleida, 09-04-2010. [Consulta: 13 juny 2024].
* ↑ «La periodista de RNE Conxita Casanovas, premio a la Dedicación al Cine» (en castellà). La Vanguardia, 02-03-2017. [Consulta: 14 juny 2024].
* ↑ CIMA. «Conxita Casanovas, nombrada Caballera de la Orden de las Artes y las Letras en Francia» (en castellà). CIMA, 01-09-2023. [Consulta: 14 juny 2024].
* ↑ «Concesión del Premio Nacional de Periodismo Cultural».